Document ID: 32011R0034

KOMISSION ASETUS (EU) N:o 34/2011,
annettu 18 päivänä tammikuuta 2011,
neuvoston asetuksen (EY) N:o 1234/2007 soveltamista koskevien yksityiskohtaisten sääntöjen vahvistamisesta yhteisön tuen myöntämiseksi hedelmien ja vihannesten, hedelmä- ja vihannesjalosteiden sekä banaanituotteiden toimittamiseen koulujen oppilaille kouluhedelmäjärjestelmän mukaisesti annetun asetuksen (EY) N:o 288/2009 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 103 h artiklan f alakohdan yhdessä sen 4 artiklan kanssa,
sekä katsoo seuraavaa:
(1)
Komission asetuksessa (EY) N:o 288/2009 (2) säädetään asetuksen (EY) N:o 1234/2007 103 g a artiklassa määritellyn Euroopan kouluhedelmäjärjestelmän soveltamista koskevista yksityiskohtaisista säännöistä. Kouluhedelmäjärjestelmän ensimmäisenä täytäntöönpanovuonna saadun kokemuksen perusteella ja täytäntöönpanon helpottamiseksi jäsenvaltioissa olisi eräitä asetuksen (EY) N:o 288/2009 säännöksiä muutettava.
(2)
Asetuksen (EY) N:o 288/2009 4 artiklassa vahvistetaan säännöt, jotka koskevat kouluhedelmäjärjestelmään kuuluvien hedelmien ja vihannesten, hedelmä- ja vihannesjalosteiden sekä banaanituotteiden toimittamiseen oppilaille liittyvää tukea, kyseisen tuen jakamista sekä sen uudelleen jakamista. Tukihakemuksen laatimisen helpottamiseksi ja sen varmistamiseksi, ettei haetun tuen määrä jää epäselväksi, jäsenvaltioiden olisi toimitettava tukihakemus yhdessä strategiansa kanssa erityistä lomaketta käyttäen.
(3)
Arvonlisäveroa ei missään tapauksessa voi pitää asetuksen (EY) N:o 1234/2007 103 g a artiklassa tarkoitettuun unionin tukeen kelpaavana menona. Varainhoitoa ja valvontaa varten on tärkeää, että menojen tukikelpoisuudesta on olemassa selkeät säännöt, minkä vuoksi kouluhedelmäjärjestelmän tukikelpoisia kustannuksia koskevia sääntöjä olisi tältä osin selkeytettävä.
(4)
Asetuksen (EY) N:o 288/2009 5 artiklan 1 kohdan b alakohdan ii ja iii alakohdassa säädetään seurannasta ja arvioinnista aiheutuvien kustannusten sekä viestintäkustannusten tukikelpoisuudesta. Asetuksen 7 artiklassa säädetään yleisistä tuenhakijoiden hyväksyntäedellytyksistä. Kouluhedelmäjärjestelmän joustavan täytäntöönpanon varmistamiseksi 7 artiklaa olisi muutettava siten, että seurantaan, arviointiin ja viestintään liittyviä palveluja voivat tarjota tuenhakijat, jotka eivät itse käytä tai toimita kouluhedelmäjärjestelmällä rahoitettavia tuotteita.
(5)
Asetuksen (EY) N:o 288/2009 14 artiklassa säädetään Euroopan kouluhedelmäjärjestelmää koskevan julisteen käytöstä. Lissabonin sopimuksen voimaantulon jälkeen viittaukset Euroopan yhteisöön olisi korvattava viittauksilla Euroopan unioniin. Jäsenvaltioiden olisi kuitenkin voitava edelleen kohtuullisen ajanjakson ajan käyttää aiemmin laadittuja julisteita sekä tietovälineitä.
(6)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 288/2009 seuraavasti:
1)
Korvataan 4 artiklan 1 kohta seuraavasti:
”1. Kouluhedelmäjärjestelmän käyttöön ottavat jäsenvaltiot voivat hakea asetuksen (EY) N:o 1234/2007 103 g a artiklassa tarkoitettua tukea 1 päivän elokuuta ja 31 päivän heinäkuuta väliseksi ajanjaksoksi ilmoittamalla strategiastaan komissiolle viimeistään sen vuoden 31 päivänä tammikuuta, jona asianomainen ajanjakso alkaa. Strategiaan on liitettävä liitteessä II a esitetyn mallin mukaisesti laadittu tukihakemus myös silloin, kun strategia kattaa useamman kuin yhden vuoden.”
2)
Korvataan 5 artiklan 1 kohdan johdantolause seuraavasti:
”Asetuksen (EY) N:o 1234/2007 103 g a artiklassa tarkoitettua unionin tukea voidaan myöntää seuraaviin kustannuksiin, arvonlisäveroa (alv) lukuun ottamatta:”.
3)
Korvataan 6 artiklan 2 kohdan e alakohdan ii alakohta seuraavasti:
”ii)
seurannasta, arvioinnista ja/tai viestinnästä.”
4)
Lisätään 7 artiklan ensimmäisen kohtaan aa alakohta seuraavasti:
”aa)
käyttää tukea 12 artiklassa tarkoitettuun kouluhedelmäjärjestelmän seurantaan ja arviointiin tai viestintään;”.
5)
Muutetaan 10 artiklan 1 kohta seuraavasti:
a)
Poistetaan b alakohdan lopusta ilmaisu ”ja”.
b)
Lisätään d alakohta seuraavasti:
”d)
jäsenvaltioiden määrittelemät tositteet.”
6)
Korvataan 14 artikla seuraavasti:
”14 artikla
Euroopan kouluhedelmäjärjestelmän juliste
1. Euroopan kouluhedelmäjärjestelmään osallistuvien jäsenvaltioiden on tiedotettava yleisölle, että Euroopan unioni on myöntänyt järjestelmälle rahoitustukea. Tätä tarkoitusta varten jäsenvaltiot voivat käyttää liitteessä III säädettyjä vähimmäisvaatimuksia noudattaen laadittua julistetta, joka on sijoitettava pysyvästi esille selvästi näkyvissä ja luettavissa olevaan paikkaan järjestelmään osallistuvien koulujen pääsisäänkäyntien yhteyteen.
2. Jos jäsenvaltio päättää olla käyttämättä 1 kohdassa tarkoitettua julistetta, sen on strategiassaan ilmaistava selkeästi, kuinka se aikoo tiedottaa yleisölle Euroopan unionin sen järjestelmälle myöntämästä rahoitustuesta. Euroopan kouluhedelmäjärjestelmää koskevissa verkkosivustoissa ja muissa tieto- ja tiedotusvälineissä on joka tapauksessa oltava Euroopan lippu, ja niissä on mainittava Euroopan kouluhedelmäjärjestelmä sekä Euroopan unionin rahoitustuki.
3. Euroopan unionin myöntämä rahoitustuki on mainittava vähintään yhtä näkyvästi kuin muista jäsenvaltion järjestelmää tukevista yksityisistä tai julkisista elimistä saadut tuet.
4. Jäsenvaltiot voivat edelleen käyttää ennen 31 päivää tammikuuta 2011 painettuja julisteita ja muita tietovälineitä niiden valmistusaikana voimassa olleen lainsäädännön mukaisesti 31 päivään elokuuta 2012 asti.”
7)
Muutetaan 15 artikla seuraavasti:
a)
Korvataan 1 kohdan toisen alakohdan a alakohta seuraavasti:
”a)
12 artiklan 1 kohdassa säädetyn seurannan tulokset;”.
b)
Korvataan 4 kohta seuraavasti:
”4. Jos jäsenvaltio muuttaa 3 artiklassa tarkoitettua strategiaa, sen on ilmoitettava komissiolle viipymättä uudesta strategiastaan sähköpostilla 1 kohdan ensimmäisessä alakohdassa tarkoitettuun osoitteeseen ja viimeistään seuraavan vuoden 31 päivänä tammikuuta.”
8)
Lisätään uusi liite II a tämän asetuksen liitteen mukaisesti.
9)
Korvataan liitteen III viimeinen kohta seuraavasti:
” ”Meidän (koulun tyyppi, esim. lastentarha tai esikoulu) osallistuu Euroopan kouluhedelmäjärjestelmään Euroopan unionin rahoitustuella.” Julisteessa on oltava Euroopan unionin tunnus.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä tammikuuta 2011.

Labels: 17
10
0
6
12
15